**Ajka Város Önkormányzat Képviselő-testületének**

**45/2020. (XII.07.) önkormányzati rendelete**

**a lakossági közműfejlesztési hozzájárulásról**

Ajka Város Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében, a veszélyhelyzet kihirdetéséről szóló 478/2020. (XI.3.) Korm. rendelettel kihirdetett veszélyhelyzetben a vízgazdálkodásról szóló 1997. évi LVII. törvény 45. § (12) bekezdése szerinti felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. és 11. pontjában meghatározott feladatkörében eljárva a következőket rendeli el:

**Általános rendelkezések**

**1.§**

1. A közműfejlesztési hozzájárulás megállapítására és kivetésére vonatkozó hatáskört a képviselő-testület a jegyzőre ruházza át.
2. A rendelet hatálya kiterjed Ajka város közigazgatási területén a városrendezési tervvel vagy az országos településrendezési és építési követelményekről szóló 253/1997. (XII.20.) Korm. rendelet (OTÉK) előírásaival összhangban történő önkormányzati beruházásban már elkészült vagy elkészülő szennyvízcsatorna közműépítésekre.
3. Ha a magánszemély, jogi személy vagy jogi személyiséggel nem rendelkező gazdasági társaság (továbbiakban: tulajdonos) a tulajdonát képező ingatlant kiszolgáló, az önkormányzat által létesített közműhálózat fejlesztéséhez pénzbeli befizetéssel nem járul hozzá, az önálló rendeltetési egység függvényében, a megfelelő összeg megfizetésére kell kötelezni.
4. A közműfejlesztési hozzájárulás kivetése során az általános közigazgatási rendtartásról szóló 2016. évi CL. törvény rendelkezései alkalmazandók.

**Fogalom-meghatározások**

**2.§**

E rendelet alkalmazása szempontjából

1. *közmű*: a csatornahálózat
2. *csatornahálózat*: a helyi közcélú szennyvízcsatorna víziközmű törzshálózatnak Ajka város Önkormányzata tulajdonában lévő része
3. *közműhálózat fejlesztése:* a közművesítetlen területen új közmű létesítése, építése, felújítása, valamint a közterületi közműhálózat és az ingatlan közötti csatlakozó vezeték megépítése.
4. k*özműfejlesztési hozzájárulás:* az a befizetési kötelezettségként megállapított pénzösszeg, amelynek nagyságát a beruházó képviselő-testület a közmű által kiszolgálandó rendeltetési egységenként megállapított.
5. *önkormányzati beruházás:* minden olyan beruházás, melyben az önkormányzat – a költségviselés mértékétől függetlenül – részt vesz.
6. *lakó- (üdülő) ingatlan:* az az önálló helyrajzi számmal rendelkező, a város helyi építési szabályzata és szabályozási terve, valamint a 253/1997. (XII.20.) Korm. rendelet előírásai alapján önálló helyrajzi számmal ellátható terület, amelyre lakóépület, hétvégi ház, gazdasági épület építhető.
7. *Összevont ingatlan* esetén az összevonás előtti ingatlanok száma alapján kell a hozzájárulás díját kivetni, illetve amennyi telekre Ajka Város Szabályozási Terve és a Helyi Építési Szabályzat alapján műszakilag osztható az ingatlan~~.~~
8. *önálló rendeltetési egység: ingatlan, vagy* meghatározott rendeltetés céljára önmagában alkalmas helyiség vagy helyiségcsoport (lakás vagy üzlethelység), amelynek a szabadból vagy az épületen belüli közös közlekedőből nyíló önálló bejárata van.

**A közmű-hozzájárulás összege, megfizetése**

**3.§**

(1) Ajka Város Önkormányzata Képviselő-testülete a közmű hozzájárulás költségét – figyelemmel a lakosság más közterheire – részben terheli át az ingatlanok tulajdonosaira.

1. A közműfejlesztési hozzájárulás — figyelemmel az épített környezet alakításáról és védelméről szóló 1997. évi LXXVIII. törvényben, valamint a vízgazdálkodásról szóló 1997. évi LVII. törvényben foglaltakra — a közműberuházás bekerülési költségének részben vagy egészben az érintett ingatlanok tulajdonosaira áthárított összege, amelynek ingatlanra, önálló rendeltetési egységre eső mértékét a rendelet 1. melléklete tartalmazza.

**Szennyvízcsatorna közmű**

**4.§**

1. A képviselő-testület által megállapított szennyvízcsatorna víziközmű közműfejlesztési hozzájárulást a jegyző határozattal írja elő az ingatlantulajdonosok részére.
2. Szennyvízcsatorna-hálózatra történő rákötés, — valamint az ingatlanon később keletkezett, egy vagy több önálló rendeltetési egység létrejötte utáni utólagos rákötés — a fizetési kötelezettség teljesítését követően valósítható meg.
3. A fizetési kötelezettség az építési napló megnyitásakor keletkezik, megfizetését a határozat véglegessé válásától számított 60 napon belül kell megfizetni az önkormányzat költségvetési számlaszámára.
4. A csatorna hozzájárulás lakó- (üdülő) ingatlanra, önálló rendeltetési egységre eső összegét annak kell megfizetni, aki a fizetési kötelezettség keletkezésének napján az ingatlan ingatlan-nyilvántartás szerint bejegyzett tulajdonosa. Tulajdonközösség esetén a tulajdonostársakat tulajdoni hányaduk arányában terheli a fizetési kötelezettség.
5. A hozzájárulás címén meghatározott összeg nem tartalmazza a hálózatra történő rákötés kivitelezési munkáinak költségeit, melyet igénylő köteles a víziközmű-szolgáltató üzletszabályzata szerint megfizetni.

**5.§**

1. Amennyiben az ingatlan-tulajdonos szociális helyzete indokolja, a közműfejlesztési hozzájárulás megfizetéséhez a jegyző egyedi kérelemre, méltányossági okok alapján (a kérelmező vagyoni, szociális helyzete alapján) legfeljebb 1 évre szóló részletfizetést engedélyezhet.
2. Ha az ingatlan tulajdonosa a közmű hozzájárulás összegét részben vagy egészben nem tudja megfizetni, és ez a helyzet előreláthatóan a közeljövőben sem változik, a Szociális és Egészségügyi Bizottság kérelemre 1 évnél hosszabb idejű részletfizetést engedélyezhet.

**Záró rendelkezések**

**6.§**

1. E rendelet a kihirdetését követő napon lép hatályba.
2. Rendelkezéseit a hatálybalépést követően épülő szennyvízcsatorna beruházásokra és a már megépült vezetékrendszerekre történő utólagos rácsatlakozások esetén is alkalmazni kell.
3. Hatályát veszti Ajka Város Önkormányzat Képviselő-testületének a lakossági közműfejlesztési hozzájárulásról szóló 18/2019. (IV.17.) önkormányzati rendelete.

**Ajka, 2020. december 4.**

 **Schwartz Béla Dr. Jáger László**

 polgármester jegyző

**A kihirdetés napja: 2020. december 7.**

**1.melléklet**

**Ajka város közigazgatási területén a közműfejlesztési hozzájárulás mértéke**

|  |  |
| --- | --- |
| **Közmű típusa** | **Közműfejlesztési hozzájárulás összege** |
| szennyvízcsatorna | 300.000.- Ft + ÁFA |

**INDOKOLÁS:**

**1.§-hoz:**

A közműfejlesztési hozzájárulással kapcsolatos általános rendelkezéseket tartalmazza, tekintettel a jogi és személyi hatályra.

**2.§-hoz:**

Fogalom-meghatározásokat rögzít.

**3.§-hoz:**

A közműfejlesztési hozzájárulás mértékének megállapítását szabályozza – figyelembe véve a magasabb szintű szabályozásokat.

**4.§-hoz:**

A szennyvízcsatorna-hálózatra, mint közműre vonatkozó közműfejlesztési hozzájárulás megfizetésének módját, kivetésének menetét szabályozza.

**5.§-hoz:**

A közműfejlesztési hozzájárulás fizetési kedvezményeiről rendelkezik.

**6.§-hoz:**

A hatálybalépés időpontját, átmeneti rendelkezést és hatályon kívül helyező rendelkezést rögzít.

**Ajka, 2020. december 4.**

**Dr. Jáger László**

jegyző